Document ID: 32004R2223

UREDBA SVETA (ES) št. 2223/2004
z dne 22. decembra 2004
o spremembi Uredbe (ES) št. 1257/1999 o podpori za razvoj podeželja iz Evropskega kmetijskega usmerjevalnega in jamstvenega sklada (EKUJS)
SVET EVROPSKE UNIJE JE -
ob upoštevanju Pogodbe o ustanovitvi Evropske skupnosti in zlasti člena 37 Pogodbe,
ob upoštevanju predloga Komisije,
ob upoštevanju mnenja Evropskega parlamenta (1),
ob upoštevanju naslednjega:
(1)
Tretja alinea drugega pododstavka člena 47(2) Uredbe Sveta (ES) št. 1257/1999 (2), kakor je bila spremenjena z Uredbo (ES) št. 1783/2003 (3), določa, da prispevek Skupnosti h kmetijskim okoljskim ukrepom ne sme presegati 85 % na območjih, ki jih zajema Cilj 1, in 60 % na drugih območjih.
(2)
Člen 47a(3) Uredbe (ES) št. 1257/1999, ki določa posebne finančne določbe za države članice, ki so pristopile 1. maja 2004, opredeljuje, da se člen 47 omenjene uredbe ne nanaša na financiranje ukrepov iz člena 47a(1), med katerimi se nahajajo tudi kmetijski okoljski ukrepi. Za te ukrepe lahko prispevek Skupnosti doseže 80 % na območjih Cilja 1 v skladu s tem, kar določa člen 47b(1).
(3)
Da bi se izognili različni obravnavi držav članic Skupnosti v njeni sestavi na dan 30. aprila 2004 in držav članic, ki so pristopile 1. maja 2004, glede financiranja kmetijskih okoljskih ukrepov na območjih, ki jih zajema Cilj 1, je treba uskladiti od omenjenega datuma pristopa stopnjo prispevka za slednje države članice s stopnjo, ki se uporablja za prve v skladu s tretjo alineo drugega pododstavka člena 47(2) Uredbe (ES) št. 1257/1999.
(4)
Prva in druga alinea drugega pododstavka člena 47(2) Uredbe ES št. 1257/1999 določata stopnjo finančnega prispevka Skupnosti na območjih, ki niso zajeta v Cilj 1 in Cilj 2. V skladu s členom 47a(3) Uredbe (ES) št. 1257/1999, kakor je bila spremenjena z Aktom o pristopu iz leta 2003, se te določbe ne uporabljajo za države članice, ki so k Evropski uniji pristopile 1. maja 2004, saj naj bi te države članice imele načelno samo območja, zajeta v Cilj 1 in Cilj 2. Od takrat se je izkazalo, da imajo nekatere države članice, kot na primer Slovaška, tudi območja „izven ciljev“, v katerih je mogoče uporabiti ukrepe za razvoj podeželja. V teh okoliščinah je za države članice, ki so pristopile k Evropski uniji 1. maja 2004, treba uporabiti določbe Uredbe (ES) št. 1257/1999, ki za ta območja določa prispevek Skupnosti za Ukrepe, zajete v programu razvoja podeželja.
(5)
Uredbo Komisije (ES) št. 1257/1999 je zato treba ustrezno spremeniti -
SPREJEL NASLEDNJO UREDBO:
Člen 1
V členu 47a(3) Uredbe (ES) št. 1257/1999 se točka b) nadomesti z naslednjim besedilom:
„(b)
člen 35(1), druga alinea člena 35(2), člen 36(2) in člen 47 razen drugega pododstavka odstavka 2 te uredbe.“
Člen 2
Ta uredba začne veljati dan po objavi v Uradnem listu Evropske unije.
Uporablja se od 1. maja 2004.
Ta uredba je v celoti zavezujoča in se neposredno uporablja v vseh državah članicah.
V Bruslju, 22. decembra 2004

Labels: 15
19
6